ועדת הפנים ואיכות הסביבה, כנסת 16, פרוטוקול מספר 510, 2005-09-21 12:10

גאלב מג'אדלה: צהריים טובים לכולם.

גאלב מג'אדלה: אני מתכבד לפתוח את ישיבת ועדת הפנים ואיכות הסביבה.

גאלב מג'אדלה: הדיון זומן בהתראה קצרה מאוד, באילוצים שאינם תלויים בנו.

גאלב מג'אדלה: אנחנו רוצים לאפשר המשך חיים תקינים במעבר בין עזה לישראל ולהיפך, ואנחנו רוצים לאפשר לשר הפנים להביא בפנינו את הצו הנוגע לעניין.

גאלב מג'אדלה: כידוע לכם, עם סיום ההתנתקות עבר המעבר מעזה לישראל מסמכות שר הביטחון לסמכות שר הפנים.

יוסף יצחק פריצקי: בעצם זו תחנת גבול.

גאלב מג'אדלה: אנחנו שמחים על המהלך הזה, ומקווים שהוא יתרחב לגדה המערבית.

גאלב מג'אדלה: אם כן נדון בצו הכניסה לישראל (פטור תושבי רצועת עזה), התשס"ה-2005.

גאלב מג'אדלה: בבקשה.

אופיר פינס-פז: קודם כול, אני רוצה להודות ליושב-ראש על שהואיל לקיים את הדיון במהירות רבה, יחסית, בייחוד אם מביאים בחשבון שהכנסת בפגרה.

אופיר פינס-פז: אני רוצה להבהיר שהדיון קורה כתוצאה מכך שבכוונתי לחתום על צו כניסה לישראל (פטור תושבי רצועת עזה).

אופיר פינס-פז: המילה "פטור" – שלא יגרום למישהו לחשוב שיש כאן דבר יוצא דופן לעומת מה שהיה עד היום, ותכף אסביר את זה.

אופיר פינס-פז: קודם לחתימה שלי מתחייבים דיון והתייעצות עם הוועדה, ולכן התכנסנו כאן.

אופיר פינס-פז: אני רוצה לומר מה המצב הקיים, ואחר כך אבקש מהיועץ המשפטי במשרד להשלים את הדברים.

אופיר פינס-פז: מרגע שהאלוף ביטל את הצו של הממשל הצבאי, בעצם נוצר ואקום.

אופיר פינס-פז: זה המצב הנוכחי.

אופיר פינס-פז: הוא לא מאפשר יציאה וכניסה בכלל.

אופיר פינס-פז: כדי שהמצב שהיה נהוג עד היום לא יידרדר, קודם כול אני מציע לחברי הוועדה שאחתום על הצו הזה.

אופיר פינס-פז: בעצם הוא יאפשר לקבוצות אוכלוסייה פלסטיניות – סליחה, לבודדים – להיכנס בשערי מדינת ישראל.

אופיר פינס-פז: כמובן, זה יהיה כפוף לאישורים, בדיקות וכל הדברים האחרים, ברמות שונות של היתרים שאנחנו נותנים.

אופיר פינס-פז: בזמנו הצבא נתן את ההיתרים, והיום אנחנו ניתן אותם.

אופיר פינס-פז: אנחנו מדברים על היתרי עבודה, היתרים הומניטריים.

שלומי מוכתר: יש מעל 20 מטרות, אבל יש שני היתרים: היתר תעסוקה וצרכים אישיים.

שלומי מוכתר: אבל המטרות שונות.

אופיר פינס-פז: אני רוצה להבהיר לוועדה: נעבוד בעצה אחת עם המערכת הקיימת.

אופיר פינס-פז: אומנם אנחנו רוצים לאזרח אותה, בשלבים, זאת מדיניות הממשלה, אבל ברור שזה לא יקרה מהיום להיום או מהיום למחר, אלא בהדרגה.

אופיר פינס-פז: אני מבקש לחתום על הצו הזה לתקופה של שישה חודשים בלבד, אף שאני יכול לחתום עליו לזמן רב יותר, כי אני רואה בשישה חודשים מין תקופת מעבר.

אופיר פינס-פז: לאחר מכן נחזור לוועדה, נדווח מה קרה, ונחליט על הצעדים: אם נחתום לתקופות ארוכות יותר או נעשה שינוי אחר, אינני יודע.

אופיר פינס-פז: מבחינתי המטרה היום היא לשמור על הסטטוס קוו שהיה עד היום בהקשר הפורמלי, המשפטי, שיאפשר למערכת לעשות את עבודתה.

יוסף יצחק פריצקי: יש לי שאלה ליועצת המשפטית, מה זה "הוראות סעיף 7 לחוק"?

יוסף יצחק פריצקי: ממה אני פוטר?

חמי דורון: זה מה שרציתי לשאול.

אופיר פינס-פז: לכן ביקשתי שהיועץ המשפטי שלנו יגיב.

גאלב מג'אדלה: אני מציע שהיועץ המשפטי של משרד הפנים יתייחס, ואחר כך היועצת המשפטית של הוועדה תאמר את דעתה, כי גם היא שקדה על הנושא בשלושת הימים האחרונים מול אנשי משרד הפנים, מאז שהשר החליף אתי דעות בעניין.

אופיר פינס-פז: אני מקווה שהיא לא שקדה רק על זה.

גאלב מג'אדלה: בין היתר , כי זה דחוף וזה בנפשם של האנשים.

אופיר פינס-פז: נשמע את עו"ד דניאל סלומון, היועץ המשפטי שמלווה את מינהל האוכלוסין.

דניאל סלומון: עד לפני שבוע, עד שבוטל הממשל הצבאי, היה צו דומה מאוד בצורה ובנוסח שלו.

דניאל סלומון: הוא נחתם ב-1968, ונקרא "צו הכניסה לישראל (פטור תושבי יהודה ושומרון ורצועת עזה)" – אז היה גם צפון סיני וכו'.

דניאל סלומון: הפטור קבע שהואיל ותושבי השטחים נזקקו ממילא להיתר על מנת לצאת מן הרצועה, חוץ מהרישיון להיכנס לישראל, המנגנון היה כזה שמי שיקבל היתר ממפקד האזור דאז, כמו שהמצב ממשיך להיות היום ביהודה ושומרון, יהיה פטור מהוראות חוק הכניסה לישראל בדבר הצורך להצטייד באשרה, רישיון וכו'.

דניאל סלומון: ההיתר ניתן למפקד האזור בעזה, עם הצו הזה.

דניאל סלומון: ההיתר שימש גם היתר כניסה לישראל.

דניאל סלומון: היום, אחרי ביטול הממשל הצבאי, באופן פורמלי תושב עזה דומה לתושב מזרח רומניה שמבקש להיכנס לישראל.

דניאל סלומון: זה המצב אם לא מפעילים צו מהסוג הזה.

דניאל סלומון: הוא צריך לקבל ויזה מנציגות כלשהי, להתייצב עם דרכון בנקודת המעבר, וכו'.

דניאל סלומון: על מנת לשמר את המצב הקיים, המטרה היא להשתמש במנגנון הקיים, לתת הסמכה לאנשים שיכלו בעבר לתת היתרים דומים, אלא שההיתר הזה לא יסמיך את מפקד האזור – שכבר אינו קיים – אלא הוא יסמיך שמית את בעלי התפקידים הרלוונטיים, לפי המומחיות שלהם, לתת את ההיתרים שפוטרים.

דניאל סלומון: שאלו מה בדיוק אנחנו פוטרים בסעיף 7.

דניאל סלומון: סעיף זה מדבר על ההכרח להתייצב עם דרכון.

דניאל סלומון: כמו שאנחנו יודעים, האנשים האלה לא מגיעים עם דרכון.

דניאל סלומון: היום הם משתמשים בכרטיס מגנטי.

דניאל סלומון: זו שאלה שאולי תעלה בעתיד, אבל זה גם פוטר אותם מן הצורך להצטייד באשרה, כמו שכל זר אמור לעשות.

דניאל סלומון: ההיתר מחליף את כל המרכיבים שנמצאים שם, משמר בדיוק את המצב.

מרים פרנקל-שור: אבל לא בנושא הסמכות.

דניאל סלומון: נכון.

חמי דורון: עניין הסמכות – זה הבדל משמעותי מאוד.

חמי דורון: בעבר הצבא נתן את האישורים, אנשים שהיו בשטח, אנשים שידעו בדיוק מה קורה, איך העסק עובד.

חמי דורון: כאן זה פקיד של מינהל האוכלוסין.

מרים פרנקל-שור: השאלה היא מה הטכניקה שתהיה, אם משרד הפנים ספציפית יוציא את ההיתר.

שלומי מוכתר: אני אבהיר: ההסמכה השמית היא שלי.

גאלב מג'אדלה: אולי ניתן לו לסיים?

גאלב מג'אדלה: גם אנחנו לא מכירים את זה – אנחנו רוצים ללמוד את זה.

גאלב מג'אדלה: אגיד לך יותר מזה: המשפחה שלי מחכה יותר משבוע לבוא מעזה לחתונה של המשפחה שלי בבקה.

גאלב מג'אדלה: קיבלנו תשובה ממי שמטפלת בזה שלא יודעים מה לעשות כי יש מעבר.

אופיר פינס-פז: יש ואקום.

גאלב מג'אדלה: אני אומר לך את המציאות, לא תיאוריה.

חמי דורון: אני מבין שבשביל זה זה הגיע כל כך מהר?

גאלב מג'אדלה: נכון.

חמי דורון: כן?

חמי דורון: יש פה ניגוד עניינים מובהק, גברתי היועצת המשפטית.

חמי דורון: אי-אפשר לדון בזה.

גאלב מג'אדלה: אתה יודע כמה משפחות יש לי בעזה?

חמי דורון: אני מצטער מאוד, אדוני היושב-ראש.

גאלב מג'אדלה: תתאפק.

גאלב מג'אדלה: אנחנו רוצים לראות מה העניין.

חמי דורון: זה לא קשור לעניין, בכל הכבוד.

גאלב מג'אדלה: האנשים מצלצלים אלי, שואלים, במינהל האזרחי אומרים להם שהם לא יכולים לעשות שום דבר.

גאלב מג'אדלה: גב' רות בר ממשרד הביטחון אומרת שלא יודעים מה לעשות כי זה עבר למשרד הפנים.

גאלב מג'אדלה: עכשיו ברצינות, עזוב.

גאלב מג'אדלה: באמת לא יודעים.

גאלב מג'אדלה: האנשים שלנו מקבלים תשובות כאלה.

גאלב מג'אדלה: בוא ניתן לו להשלים את דבריו.

דניאל סלומון: הבהרנו את המצב המשפטי.

דניאל סלומון: לגבי המנגנון, אנחנו מתכוונים לשמר את המצב הקיים למשך שישה חודשים, כפי שאמר השר.

דניאל סלומון: השימוש הוא בדיוק באותו מנגנון שהיה קיים בשבוע שעבר.

דניאל סלומון: ההסמכה השמית היא של אותם קצינים של צה"ל שעוסקים בזה.

דניאל סלומון: אף אחד לא עזב.

דניאל סלומון: אולי הם החליפו משרד, נשמע על זה, אבל הם ממשיכים לעשות בדיוק את אותה עבודה.

דניאל סלומון: פורמלית, היום הם יעשו זאת על-פי הסמכה של שר הפנים.

דניאל סלומון: המנגנון כרגע הוא אותו מנגנון.

יוסף יצחק פריצקי: יש לי שאלה.

יוסף יצחק פריצקי: העניינים המשפטיים ברורים לנו.

יוסף יצחק פריצקי: אשאל על הפחד, ותן לי תשובה על מה שמפחיד.

יוסף יצחק פריצקי: מחר יחליטו עשרה מאנשי אל קעדה לעבור מקהיר לרצועת עזה – קל מאוד היום, מה לעשות, הגבול פתוח.

יוסף יצחק פריצקי: הם יירשמו במרשם האוכלוסין הפלסטיני, והם פה?

יוסף יצחק פריצקי: איפה המנגנון?

יוסף יצחק פריצקי: עזוב את הטכניקה.

יוסף יצחק פריצקי: כשהיתה מערכת ביטחונית, וסמכתי עליה, אני לא יודע אם הייתי חכם או לא.

יוסף יצחק פריצקי: היום אין.

אופיר פינס-פז: קודם כול, אני אומר לך, המערכת הביטחונית נשארת.

יוסף יצחק פריצקי: אתה כבר לא שם.

אופיר פינס-פז: אמרתי: בששת החודשים האלה, משום שאמרנו שנעשה את הדברים באופן הדרגתי, בששת החודשים האלה בעצם לא משתנה יותר מדי.

אופיר פינס-פז: אני לא רוצה לומר שכלום לא משתנה.

מרים פרנקל-שור: מה משתנה?

מרים פרנקל-שור: באופן עקרוני לא משתנה שום דבר, לכן בצו כתוב,

אופיר פינס-פז: נכון, אבל אני לא רוצה לומר זאת,

חמי דורון: אולי הרעיון לא משתנה, אבל המהות משתנה, בוודאי.

אופיר פינס-פז: במובן הפרקטי לא משתנה דבר.

חמי דורון: זה לא מה שכתוב בצו.

מרים פרנקל-שור: זה מה שכתוב בצו.

חמי דורון: לא, זה לא מה שכתוב בצו.

חמי דורון: בצו לא כתוב, למשל, שיוסמך אדם באופן שמי.

חמי דורון: זה כמו רשות תימרור מקומית.

חמי דורון: רשות תימרור מקומית מוגדרת על-ידי שר התחבורה, וקובעים שהיא תיכנס לתוקף אחרי פרסום ברשומות.

חמי דורון: אנחנו יודעים שזה חייב להיות שמי, זה כתוב בצו, בתקנות.

חמי דורון: פה זה לא כתוב: "מי שהשר הסמיכו".

חמי דורון: תיאורטית, הוא יכול להסמיך אותי מחר.

מרים פרנקל-שור: אך יש שיקול דעת סביר לשר הפנים, לכן הצו הוא לשישה חודשים.

חמי דורון: אבל המצב הזה הוא מצב מסוכן יותר מרשות תמרור מקומית, לצורך העניין, ולכן גם השתמשתי בהשוואה הזאת.

חמי דורון: לכן אני חושב שזה יותר מסובך.

חמי דורון: מצד אחד השר אומר שהוא מסמיך שמית, והכוונה לאותם אנשי צבא,

אופיר פינס-פז: מה אתה מציע?

אופיר פינס-פז: אין לך דרך אחרת.

אופיר פינס-פז: זאת הדרך ששומרת.

חמי דורון: אתמול קיבלתי הודעה שהיום יש ישיבה ב-12:00, דחוף.

חמי דורון: זה מונח לפני עכשיו.

חמי דורון: לא נתתי דעתי על כך, אני מודה.

חמי דורון: יכול להיות שאשב, אשקול, אתייעץ עם אחרים, ואגיד מה צריך לעשות לדעתי.

חמי דורון: אתה רוצה שנצביע על זה בלי להחליט על מה מדברים?

אופיר פינס-פז: החוק מחייב אותי להתייעץ עמכם, אם אתה לא בשל להתייעצות, אתייעץ עם מי שבשל להתייעצות.

חמי דורון: אתה יודע מה קורה למי שבשלים יותר מדי, היה לכם ראש ממשלה כזה.

יוסף יצחק פריצקי: אדוני היושב-ראש, במקום שיש בו שגרירות, זה עניין אחר.

יוסף יצחק פריצקי: אין לי בעיה עם מצרים.

יוסף יצחק פריצקי: אדם בא ומבקש ויזה, הוא נכנס לשגרירות, ושם יש קב"ט.

יוסף יצחק פריצקי: העסק עובד.

יוסף יצחק פריצקי: כאן אין לי כלום.

שלומי מוכתר: תנו לי דקה להסביר.

חמי דורון: אלא אם האנשים של השב"כ ייתנו דיווח.

יוסף יצחק פריצקי: לשיטתי, הלוואי שהיה שגריר בעזה.

גאלב מג'אדלה: חבר הכנסת פריצקי, אני מאוד מעריך את העובדה שהצטרפת לוועדה, אני מברך אותך.

גאלב מג'אדלה: בירכתי אותך גם באופן אישי.

גאלב מג'אדלה: אנחנו משתדלים לעבוד פה בצורה קצת שונה, לשמחתי.

גאלב מג'אדלה: בוא נאפשר לאנשי המקצוע להציג את הדברים, אחרי הפתיחה של השר, ואז נשאל את כל השאלות.

גאלב מג'אדלה: השר עשה את המרב כדי להתייעץ אתנו.

גאלב מג'אדלה: אנחנו רוצים לתת לו עצה טובה.

אופיר פינס-פז: גם באתי בעצמי.

אופיר פינס-פז: יכולתי לשלוח מישהו.

גאלב מג'אדלה: אנחנו מערכים את זה מאוד.

חמי דורון: באמת, אני מעריך את זה, אבל…

גאלב מג'אדלה: סליחה.

גאלב מג'אדלה: אפשר לבקש מאדוני להתאפק כמה דקות?

אופיר פינס-פז: אתה חושב שנוח לי לבוא עכשיו ולא לעשות דברים אחרים?

גאלב מג'אדלה: מה אנחנו רוצים?

גאלב מג'אדלה: אנחנו רוצים לתקוע את העניין?

גאלב מג'אדלה: בכל מקרה יש כאן מסר לעם ישראל, שעברנו ממערכת צבאית למערכת אזרחית.

גאלב מג'אדלה: בעזה מצפים עכשיו מאתנו למהפכה .

גאלב מג'אדלה: אני אומר לך.

חמי דורון: אני דווקא מצפה מהם למהפכה, בכל הכבוד.

חמי דורון: הם מצפים?

חמי דורון: לא מעניין אותי מה הם מצפים ממני, אני מודיע לך.

חמי דורון: מעניין אותי מה אני מצפה מהם.

גאלב מג'אדלה: אני שאלתי אותך?

גאלב מג'אדלה: שאלתי אותך מה אתה מצפה?

גאלב מג'אדלה: אני אומר לך מה הם מצפים, כי דיברתי אתם.

חמי דורון: יופי.

גאלב מג'אדלה: לא שאלתי אותך.

גאלב מג'אדלה: כשאשאל אותך, תגיד לי.

גאלב מג'אדלה: בעזה, כרגע – כך מבין זאת האזרח הפשוט, כך משיחות שאני מדבר אתם בטלפון:

גאלב מג'אדלה: ברגע שישראל עברה ממערכת צבאית למערכת אזרחית, הם מצפים שעכשיו זה יהיה אחרת.

גאלב מג'אדלה: זה כמו להיכנס ממדינה למדינה.

גאלב מג'אדלה: זה דווקא מאיר אותנו באור חיובי.

גאלב מג'אדלה: עזוב את מה שאנחנו מצפים מהם, זה נושא אחר.

גאלב מג'אדלה: כרגע, תנו לאשי המקצוע להציג את הדברים.

גאלב מג'אדלה: לכן התכוננו, לשאול שאלות.

גאלב מג'אדלה: לא התכוננת, אני אעזור לך להתכונן.

גאלב מג'אדלה: קרא את הצו בינתיים, תלמד אותו.

מרים פרנקל-שור: אני רוצה להסביר את התהליך שלפני הוועדה.

מרים פרנקל-שור: לאחר השלמת פינוי גוש קטיף אין עוד ממשל צבאי באזור, והיות שאלוף הפיקוד אינו הריבון באזור, השאלה היא מי הסמכות שנותנת את אותם היתרים לעזתים לעבור מתוך עזה לתוך ישראל.

מרים פרנקל-שור: רק עכשיו שמענו שהשר הכריז על המעבר כמעבר גבול, אבל לא היה ברור מה סטטוס המעברים שהם גם למעבר אנשים וגם למעבר סחורות, ונשאלה השאלה מי הסמכות שצריכה לתת שם היתרים.

מרים פרנקל-שור: ברור שאם זה לא המפקד הצבאי, זה צריך להיות שר הפנים.

מרים פרנקל-שור: בואו נראה את הצו שנכון כרגע בתוקף.

מרים פרנקל-שור: אני קוראת את הצו הקיים.

מרים פרנקל-שור: זה הצו שהסמיך את מפקד כוחות צה"ל באזור לתת את ההיתר.

מרים פרנקל-שור: שר הפנים מבקש התייעצות עם ועדת הפנים בהתאם לסעיף 17 לחוק.

מרים פרנקל-שור: מה אומר סעיף 17?

מרים פרנקל-שור: זה הפטור.

מרים פרנקל-שור: סעיף קטן (א) שלו מדבר על אנשים שמחזיקים באשרה דיפלומטית, אשרת שירות, אנשים שאינם חייבים להתייצב עם דרכון.

מרים פרנקל-שור: סעיף 17(ב) לחוק הכניסה מסמיך את שר הפנים – "שר הפנים רשאי, אחרי התייעצות עם ועדת הפנים, בצו שיפורסם ברשומות, לפטור אנשים נוספים מהוראות חוק זה, כולן או מקצתן, כליל או בסייגים".

מרים פרנקל-שור: לאור המצב החדש ברצועת עזה, בא שר הפנים עם צו, האומר כך: "תושב רצועת עזה הנכנס לישראל משטח רצועת עזה מכוח היתר" – בעצם זו אותה לשון של הצו הישן – "שנתן מנהל מינהל האוכלוסין" – זה הפן האזרחי, שהרי כבר אין מפקד באזור – "או מי שהסמיך לכך שר הפנים".

מרים פרנקל-שור: יכול להיות שבמשך ששת החודשים יתברר ש"או מי שהסמיך שר הפנים" כבר אינו נחוץ, כי נלמד את מתן ההיתרים, ונראה מי צריך להיות האדם שנותן את ההיתר.

מרים פרנקל-שור: אם יהיה זה רק מנהל מינהל האוכלוסין, זו תהיה רק הסמכות האזרחית.

מרים פרנקל-שור: אבל לפי מה שהבנתי, היות שלא ידוע, מבחינה טכנית, איך הדבר יעבוד – השר יסמיך את אנשי מתאם הפעולות בשטחים, המנגנון ימשיך לעבוד במשך שישה חודשים בדיוק אותו דבר מבחינת ההמלצות הביטחוניות.

מרים פרנקל-שור: כל המנגנון שהיה קיים עד היום במתן ההיתרים ימשיך, אנשי מנהל האוכלוסין ימשיכו ללמוד את המצב באזור, וכעבור שישה חודשים שר הפנים יחזור לוועדה ויגיד אם הוא רוצה להישאר במתן הסמכות האזרחית ובמתן הסמכות של מתאם הפעולות בשטחים, או מספיק שיהיה מנהל מינהל האוכלוסין.

מרים פרנקל-שור: אנחנו מדברים כאן על סמכות, וזאת סמכות הוועדה לאשר.

מרים פרנקל-שור: כדאי לשמוע את אנשי מתאם הפעולות בשטחים, שיסבירו איך זה עבד עד עכשיו, איך הם נכנסים לתמונה ומה יהיו ההמלצות, בעיקר הביטחוניות, שיהיה ניתן לתת את ההיתר לאנשים שצריכים לחתום על ההיתר.

חמי דורון: לפני זה, בתפר שבין דברייך לדבריהם, אני מבקש לדבר.

חמי דורון: הצו כמו שהוא מנוסח הוא מאוד רחב.

חמי דורון: לשר יש הסמכות למנות את מי שהוא רוצה.

חמי דורון: מחר הוא יכול לשנות את דעתו ולא למנות דווקא את האנשים האלה, או לא רק את אנשי הממשל או את אנשי מתאם הפעולות בשטחים, אלא כל אחד אחר.

מרים פרנקל-שור: מי זה כל אחד אחר?

חמי דורון: מי שהוא רוצה.

מרים פרנקל-שור: שר הפנים צריך להיות בעל סמכות סבירה.

חמי דורון: הוא לא ימנה את ג'ובאני רוסו, כי יגידו שהוא חרג מסמכותו, משום שזה בלתי סביר בעליל.

חמי דורון: אבל הוא יכול למנות את ד"ר שוקי עמרני, ואני לא אוכל להגיד כלום, הוא הממונה על המחוז.

מרים פרנקל-שור: הוא מנהל מינהל האוכלוסין, הוא יכול להסמיך אותו, לפונקציות האזרחיות.

יוסף יצחק פריצקי: חמי, ממילא הוא חייב התייעצות ולא אישור, ולכן אנחנו טוחנים מים.

יוסף יצחק פריצקי: טכנית השר יכול לקום ולומר: תודה, שמעתי, התייעצתי, אני הולך.

מרים פרנקל-שור: אני לא מסכימה.

מרים פרנקל-שור: אם יש הערות והוא לא מקבל אותן, הוא צריך לנמק מדוע הוא לא מקבל אותן.

חמי דורון: נלך לבג"ץ ונטען שחובת ההתייעצות היתה רק לצאת ידי חובה.

אופיר פינס-פז: זה אפשרי?

שלומי מוכתר: אני ממינהלת התיאום והקישור.

שלומי מוכתר: אציג את התהליך שקורה היום, ונבין מה השתנה או לא השתנה מבחינתנו.

שלומי מוכתר: אתמקד בעזה, מטבע הדברים, כי זה עיקר הדיון, אם כי ביו"ש זה עובד באותה צורה, רק שם יש יותר מת"קים פרושים, כי שם מינהלת התיאום והקישור ובעזה יש מת"ק אחד.

שלומי מוכתר: בעזה אנחנו עובדים, ב-95%, מול הרשות הפלסטינית בכל הנוגע למתן היתרים.

שלומי מוכתר: הדבר הכמעט יחיד שהוא מול התושב עצמו הוא הנפקת הכרטיס הנלווה, המגנטי.

שלומי מוכתר: הוא צריך להצטלם, או במקרים דחופים הוא חייב להגיע.

שלומי מוכתר: כמעט בכל שאר הנושאים שקשורים להנפקת היתרים אנחנו עובדים מול נציגי הרשות הפלסטינית.

שלומי מוכתר: בפועל נציגי הרשות הפלסטינית נפגשים עם הקצינים שלנו, מביאים רשימה: זה סוחר, זה מקרה רפואי, זה רוצה לצאת לחתונה.

שלומי מוכתר: יש כ-20 מטרות יציאה לישראל.

שלומי מוכתר: אנחנו מקבלים את השמות ועושים שלושה דברים: ראשית, בידוק ביטחוני – זה עובר לבידוק שב"כ מלא.

שלומי מוכתר: שנית, עמידה בקריטריונים: יציאת פועל אין דינה כדין סוחר ויציאה לטיפול רפואי אין דינה כדין יציאה לצרכים אישיים כו'.

שלומי מוכתר: יש הרשאות, שאושרו על-ידי שר הביטחון, גם מכסות וגם הרשאות.

שלומי מוכתר: אם האדם עומד בבידוק הביטחוני וגם במכסות ובהרשאות, מונפק לו היתר יציאה לישראל.

שלומי מוכתר: זה יכול להיות היתר חד-יומי – אם זה חבר רשות שיוצא למפגש בתל-אביב, למשל, או מישהו שיוצא לטיפול רפואי; זה יכול להיות היתר אחר – לסוחר מונפק היתר של עד שלושה חודשים, כך גם לפועל, בהיתר תעסוקה.

שלומי מוכתר: גם זה על סמך מה שנקרא חוקת היתרים.

שלומי מוכתר: יש לי גם ההיתר החדש וגם ההיתר הישן, שני הפורמטים.

שלומי מוכתר: השינוי עכשיו הוא שזה בתוקף שר הפנים, ובהיתר הקודם היה כתוב "המת"ק" וגם "בתוקף הסמכות שהוקנתה לי על-ידי …".

שלומי מוכתר: ההיתרים נמסרים לנציגי הרשות הפלסטינית, הם מוסרים אותם לתושב.

שלומי מוכתר: התושב מגיע ביום היציאה עם ההיתר ועם הכרטיס המגנטי, שבעתיד יהיה ביומטרי.

שלומי מוכתר: הוא מגיע למעבר ארז.

שלומי מוכתר: הוא מכניס את הכרטיס, וההיתר בכיס שלו.

שלומי מוכתר: בלי ההיתר אסור לו לצאת לישראל.

שלומי מוכתר: בחזרה אותו תהליך.

שלומי מוכתר: מבחינתנו כלום לא משתנה עכשיו, לא בתהליך הבידוק, לא בתהליך האבחון, לא בתהליך המכסות, לא בתהליך ההרשאות.

שלומי מוכתר: שום נקודה בדרך לא משתנה, להוציא הפורמט שאושר, אם יאשרו את הצו.

שלומי מוכתר: זה הפורמט שיינתן.

שלומי מוכתר: השוני הוא שעכשיו הוגדרו האנשים שעובדים היום בהנפקת ההיתרים.

שלומי מוכתר: יש 20-25 איש, שהוגדרו שמית, והם האנשים שרשאים אצלנו, וחותמים על ההיתר.

שלומי מוכתר: הם מבצעים זאת גם היום.

שלומי מוכתר: מי שביצעו זאת אתמול יבצעו זאת גם מחר.

שלומי מוכתר: המערכת לא משתנה במאומה.

אופיר פינס-פז: אתקן את שלומי, ברמה הביצועית יש בכל זאת שני שינויים, ואני חושב שלמען הגילוי הנאות והשקיפות צריך לומר אותם: אנשי משרד הפנים נכנסים ללופ.

אופיר פינס-פז: לא שהם היו מנוטרלים קודם לכן גם קודם, במת"ק.

שלומי מוכתר: הם בתוך הסיפור.

אופיר פינס-פז: כל משרדי הממשלה הרלוונטיים היו מעורבים, אבל היום זה בא ממקום אחר, יותר דומיננטי.

אופיר פינס-פז: שנית, מי שיושב לצד יושב-ראש הוועדה גם הוא נכנס ללופ – ברמת המדיניות, לא ברמת הביצוע או ברמת השטח, ברמת ההחלטות.

אופיר פינס-פז: פעם היה שר ביטחון וראש ממשלה, יום זה שר פנים, שר ביטחון וראש ממשלה.

גאלב מג'אדלה: תודה.

גאלב מג'אדלה: גברתי היועצת המשפטית, את רוצה להוסיף משהו?

חמי דורון: לא קיבלתי תשובה על שינוי הצו כדי ליצור מצב.

אופיר פינס-פז: חבר הכנסת חמי דורון הציע פירוט כתוב.

חמי דורון: אני מדבר על פירוט הפונקציות, לא האנשים.

חמי דורון: לא שמות.

יוסף יצחק פריצקי: יש לי הצעת פשרה, ואני חושב שגם אתה תקבל אותה, חבר הכנסת דורון: אדוני השר, נתת הצהרה לוועדה שאלו אותם אנשים.

יוסף יצחק פריצקי: אם יהיה שינוי, לפני השינוי תבוא לוועדה, תודיע על השינוי ונדון בזה?

יוסף יצחק פריצקי: חבר הכנסת דורון, מקובלת עליך הצהרת שר הפנים לפני הוועדה?

אופיר פינס-פז: מקובל עלי.

אופיר פינס-פז: אין לנו מחלוקת מהותית.

גאלב מג'אדלה: אני מצפה מהשר ומצוותו שתושבי עזה הפלסטינים שנכנסים לישראל בכל זאת ירגישו שחל שינוי כלשהו.

אופיר פינס-פז: אדוני היושב-ראש,

גאלב מג'אדלה: יש מסר אזרחי בעניין, ואני לא מתכוון למהות הבידוק הביטחוני.

אופיר פינס-פז: אתה יודע שאני לא חשוד בזה שאני לא רוצה שתהיה כאן,

גאלב מג'אדלה: לא אמרתי.

גאלב מג'אדלה: אני מבקש שתרשמו לפניכם שוועדת הפנים ואיכות הסביבה של הכנסת בכל זאת רוצה שהאזרחים הפלסטינים ירגישו שהממשל הצבאי הסתיים ועבר למערכת אזרחית, כי בעיניהם יש הבדל עצום.

גאלב מג'אדלה: בעניין הזה אני חושב שישראל משדרת מסר חשוב מאוד.

גאלב מג'אדלה: אני מצפה מאדוני שהדבר הזה ייעשה בצורה סמלית, שייראה לעין.

גאלב מג'אדלה: שאלו אותי: מה השתנה?

גאלב מג'אדלה: השבתי: המון.

אופיר פינס-פז: אל תגיד.

גאלב מג'אדלה: אף פעם לא עברתי שם, אבל אני אומר שהמון השתנה, כי עכשיו זה עבר למשרד הפנים, לא למשרד הביטחון.

גאלב מג'אדלה: אנחנו באמת רוצים שהם ירגישו בזה, חס וחלילה, לא בבידוק הביטחוני, לא זאת הכוונה.

גאלב מג'אדלה: בכל זאת, שהאנשים יגידו שחשו בשינוי, שעידן הממשל הצבאי הסתיים.

אופיר פינס-פז: קודם כול, אני חושב שזו שאיפה של כולנו.

אופיר פינס-פז: הבעיה היא שאת הגשמת השאיפה צריך לעשות בזהירות ובאחריות.

אופיר פינס-פז: לממשלה יש עניין לאזרח את כל התהליך, להקל בדברים.

אופיר פינס-פז: אגב, בארז, למשל, אנחנו בונים מתקן חדש שאמור להקל.

אופיר פינס-פז: היום יש שלושה שרוולים, ואנחנו עוברים לחמישה שרוולים משוכללים בהרבה.

אופיר פינס-פז: זה יאפשר קצב של 4,000 איש בשעה.

אופיר פינס-פז: זה אמור להיפתח בינואר 2006.

אופיר פינס-פז: לצערי עדיין אין שיתוף פעולה עם הצד השני, הפלסטינים.

אופיר פינס-פז: זה תלוי בהם, איך הם יקלטו את האנשים.

גאלב מג'אדלה: צריך לדבר עם ועדת הפנים שם.

אופיר פינס-פז: נכון.

אופיר פינס-פז: מה הבעיה?

אופיר פינס-פז: אני אומר את זה: לא משנה שר הביטחון או שר הפנים, שלא תהיה טעות, אדוני היושב-ראש, לגבי הפרמטר הביטחוני.

אופיר פינס-פז: אני לא הולך לסכן אף אחד, כל עוד יש סכנה ביטחונית.

אופיר פינס-פז: ברגע שנראה שיש הפנמה גם בצד השני שהטרור אינו מכשיר לגיטימי למטרות בין-לאומיות, כשנראה שאין סכנה לטרור מעזה – מובן שזה יקל עלינו מאוד ללכת מרחק רב לקראת האוכלוסייה האזרחית.

אופיר פינס-פז: לכן דיברנו על שישה חודשים.

אופיר פינס-פז: הדברים ייבחנו.

אופיר פינס-פז: בינתיים יותקנו המתקנים החדשים, יהיו סדרי עבודה.

אופיר פינס-פז: הלוואי שבשני הצדדים תהיה התקדמות גדולה מאוד, ובעוד שישה חודשים נוכל לבוא ולומר שיש מציאות חדשה לחלוטין בין רצועת עזה למדינה.

אופיר פינס-פז: אני מקווה שזה יקרה.

גאלב מג'אדלה: את חובתנו ואת תפקידנו אנחנו מעמידים לרשות השר בתחילת דרכו החדשה של הנושא.

גאלב מג'אדלה: מבחינתנו, אחרי שהתייעצנו, הצו מקובל עלינו.

גאלב מג'אדלה: צאו לדרך.

גאלב מג'אדלה: הצבענו ואישרנו פה אחד, ללא מתנגדים וללא נמנעים.